RÅDETS BESLUTNING af 25. januar 1999 om et særprogram for forskning og uddannelse, der ved hjælp af direkte aktioner skal gennemføres af Det Fælles Forskningscenter for Det Europæiske Atomenergifællesskab (1998-2002) (1999/176/Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 7,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

(1) Rådet vedtog ved afgørelse 1999/64/Euratom (4) femte rammeprogram for Det Europæiske Atomenergifællesskabs indsats inden for forskning og uddannelse for perioden 1998-2002 (i det følgende benævnt femte rammeprogram), som fastsætter hovedlinjerne og de videnskabelige og teknologiske mål for de aktioner, Det Fælles Forskningscenter (FFC) skal gennemføre for Det Europæiske Atomenergifællesskab;

(2) ifølge artikel 3 i femte rammeprogram skal rammeprogrammet iværksættes ved hjælp af særprogrammer, der vedtages i overensstemmelse med traktatens artikel 7, og hvoraf et er et særprogram for FFC;

(3) ifølge artikel 4, stk. 2, i Rådets afgørelse 94/268/Euratom af 26. april 1994 om fjerde rammeprogram for Det Europæiske Atomenergifællesskabs indsats inden for forskning og uddannelse (1994-1998) (5) og artikel 7, stk. 3, i Rådets beslutninger vedrørende særprogrammerne til gennemførelse af det direkte aktioner i fjerde rammeprogram, har Kommissionen sørget for en ekstern evaluering, som den sammen med sine konklusioner og bemærkninger har fremsendt til Europa-Parlamentet, Rådet og Det Økonomiske og Sociale Udvalg;

(4) Rådets afgørelse 1999/66/Euratom af 22. december 1998 om regler for gennemførelse af femte rammeprogram for Det Europæiske Atomenergifællesskab (Euratom) samt virksomheders, forskningscentres og universiteters deltagelse heri (1998-2002) (6) giver Det Fælles Forskningscenter mulighed for at deltage i indirekte aktioner;

(5) med henblik på gennemførelsen af dette program kan internationalt samarbejde med tredjelande eller internationale organisationer vise sig hensigtsmæssigt, især på grundlag af traktatens kapitel X;

(6) gennemførelsen af dette program omfatter også aktiviteter, der går ud på at stimulere, formidle og udnytte forskningsresultater, navnlig over for små og mellemstore virksomheder (SMV), samt tilskyndelse til forskeres uddannelse og mobilitet;

(7) forskningen under femte rammeprogram bør også rettes mod innovation for bl.a. at bidrage til målsætningerne i den første handlingsplan for innovation; FFC bør aktivt beskæftige sig med innovation og teknologioverførsel;

(8) der skal tages hensyn til Fællesskabets ligestillingspolitik i forbindelse med gennemførelsen af dette program;

(9) Det Fælles Forskningscenter (FFC) bør gennemføre forsknings- og uddannelsesaktiviteter, der udføres ved hjælp af direkte aktioner, navnlig opgaver, som traktaten pålægger Kommissionen; Kommissionen bør påtage sig de opgaver, der påhviler den inden for nuklear fission, under udnyttelse af FFC's tekniske ekspertise; der bør lægges særlig vægt på sikkerheden inden for det nukleare brændselskredsløb og virkningerne heraf for mennesker og miljø;

(10) der bør foretages en gennemgang af de fremskridt, der gøres inden for dette program, for om nødvendigt at tilpasse det til den videnskabelige og teknologiske udvikling; desuden bør uafhængige eksperter til sin tid foretage en evaluering af programmets fremskridt;

(11) under gennemførelsen af dette program hører Kommissionen FFC's Styrelsesråd i overensstemmelse med de relevante bestemmelser i Kommissionens afgørelse om reorganisering af FFC; de nugældende bestemmelser er indeholdt i Kommissionens afgørelse 96/282/Euratom (7);

(12) Det Videnskabelige og Tekniske Udvalg og FFC's Styrelsesråd er blevet hørt om særprogrammets videnskabelige og teknologiske indhold -

VEDTAGET FØLGENDE BESLUTNING:

Artikel 1

I medfør af artikel 3, stk. 1, i femte rammeprogram vedtages et særprogram for direkte aktioner inden for forskning og uddannelse, der skal gennemføres af Det Fælles Forskningscenter (i det følgende benævnt »særprogram«) for perioden 25. januar 1999 til 31. december 2002.

Artikel 2

1. De midler, der skønnes nødvendige til gennemførelsen af FFC's direkte aktioner under dette særprogram, beløber sig til 281 mio. EUR.

En vejledende fordeling af midlerne er anført i bilag I.

2. Af beløbet i stk. 1 er

- 71,8 mio. EUR bestemt til perioden 1998-1999, og

- 209,2 mio. EUR bestemt til perioden 2000-2002.

I det tilfælde, der er omhandlet i artikel 2, stk. 1, litra c), i femte rammeprogram, tilpasser Rådet sidstnævnte beløb efter artikel 2, stk. 1, litra c), andet led, i femte rammeprogram. Så længe Rådet ikke har truffet afgørelse, må udgifterne til gennemførelse af særprogrammet ikke overstige det beløb, der er nævnt i første led.

3. Budgetmyndigheden fastsætter under hensyntagen til de videnskabelige og teknologiske mål og prioriteter, der er fastlagt i denne beslutning, bevillingerne for hvert regnskabsår under hensyn til de midler, der er til rådighed inden for de flerårige finansielle overslag.

Artikel 3

1. Særprogrammets hovedlinjer, videnskabelige og teknologiske mål samt prioriteter er anført i bilag II. De er i overensstemmelse med de principper og de tre kategorier af udvælgelseskriterier, der er anført i bilag I til femte rammeprogram.

2. De nærmere regler for Fællesskabets finansielle deltagelse i særprogrammet er dem, der er omhandlet i artikel 4 i femte rammeprogram.

De direkte aktioner er fastlagt i bilag II og III til femte rammeprogram.

De særlige bestemmelser for særprogrammets gennemførelse er fastlagt i bilag III til denne beslutning.

Artikel 4

På baggrund af de kriterier, der er omhandlet i artikel 3, og de videnskabelige og teknologiske mål samt prioriteter, der er anført i bilag II, skal Kommissionen:

a) med passende bistand fra uafhængige eksterne eksperter undersøge, hvor langt gennemførelsen af særprogrammet er nået, og om nødvendigt forelægge forslag for Rådet om at tilpasse det, i overensstemmelse med artikel 5, stk. 1, i femte rammeprogram

b) lade den eksterne evaluering foretage, der er nævnt i artikel 5, stk. 2, i femte rammeprogram, for så vidt angår de aktioner, der er omfattet af særprogrammet.

Artikel 5

1. Kommissionen udarbejder et arbejdsprogram med:

a) en mere detaljeret beskrivelse af målene og prioriteterne i bilag II

b) den vejledende tidsplan for gennemførelsen af særprogrammet.

2. Arbejdsprogrammet ajourføres om nødvendigt, og Kommissionen sørger for at stille det til rådighed for alle berørte parter i en brugervenlig form, herunder også i elektronisk form.

Artikel 6

1. Kommissionen er ansvarlig for gennemførelsen af dette program, der udføres af FFC.

2. Kommissionen hører FFC's Styrelsesråd (i det følgende benævnt »styrelsesrådet«) om denne opgave i overensstemmelse med de relevante bestemmelser i Kommissionens afgørelse om reorganisering af FFC.

3. Kommissionen underretter regelmæssigt styrelsesrådet om, hvor langt man er nået med særprogrammets gennemførelse.

Artikel 7

Kommissionen kan anmode FFC om på grundlag af kriteriet om gensidig fordel at gennemføre projekter sammen med retlige enheder etableret i tredjelande, når dette bidrager væsentlig til gennemførelsen af direkte aktioner.

Artikel 8

I overensstemmelse med artikel 5, stk. 4, i femte rammeprogram underretter Kommissionen med jævne mellemrum Rådet og Europa-Parlamentet om, hvor langt man er kommet med den samlede gennemførelse af programmet.

Artikel 9

Denne beslutning er rettet til medlemsstaterne.

Udfærdiget i Bruxelles, den 25. januar 1999.

På Rådets vegne

J. FISCHER

Formand

(1) EFT C 236 af 28.7.1998, s. 20.

(2) Udtalelse af 15.12.1998 (endnu ikke offentliggjort i EFT).

(3) EFT C 407 af 28.12.1998, s. 123.

(4) EFT L 26 af 1.2.1999, s. 34.

(5) EFT L 115 af 6.5.1994, s. 31. Afgørelsen er senest ændret ved afgørelse nr. 96/253/Euratom (EFT L 86 af 4.4.1996, s. 72).

(6) EFT L 26 af 1.2.1999, s. 56.

(7) EFT L 107 af 30.4.1996, s. 12.

BILAG I

VEJLEDENDE FORDELING AF DE MIDLER, DER SKØNNES NØDVENDIGE

>TABELPOSITION>

BILAG II

HOVEDLINJER, VIDENSKABELIGE OG TEKNOLOGISKE MÅL SAMT PRIORITETER

A. FFC's MISSION

FFC's mission er at yde kundeorienteret videnskabelig og teknisk støtte til formulering, udvikling, gennemførelse og overvågning af fællesskabspolitikker. FFC er en del af Europa-Kommissionen og fungerer dermed som Fællesskabets referencecenter for forskning og teknologi. FFC er hele tiden tæt på den politiske beslutningsproces og tilgodeser medlemsstaternes fælles interesser, uafhængigt af kommercielle og nationale interesser.

FFC gennemfører specifik forskning på højt niveau i nær kontakt med erhvervsliv og andre organisationer og yder dermed støtte til de politiske beslutningstagere, når de skal tage sig af borgernes problemer, forbedre samspillet mellem mennesker og miljø og fremme en bæredygtig udvikling.

FFC vil med henblik på gennemførelsen af sin mission bestræbe sig på at koordinere medlemsstaternes forsknings- og uddannelsesaktiviteter. Dets arbejde forudsætter udstrakt brug af samarbejdsnetværk med offentlige og private institutioner i medlemsstaterne, bl.a. gennem forskernet, fælles projekter og udveksling af personale. Dette har stor betydning, idet FFC's mission er komplementær til de indirekte aktioner under femte rammeprogram. De indirekte aktioner vil fortsat være den vigtigste mekanisme for udvikling og afprøvning af nye idéer, mens FFC's rolle er at bidrage til at gøre dem brugbare for de politiske beslutningstagere.

B. MÅL: FORTSAT AGTPÅGIVENHED

Kerneenergi står stadig for ca. en tredjedel af Fællesskabets elforbrug, og man må til stadighed være agtpågivende for at opretholde Fællesskabets hidtidige fremragende sikkerhedsniveau, fortsætte indsatsen mod spredning og forvalte behandling og langtidsopbevaring af affald effektivt. Der er nye udfordringer i form af en reaktorpark med en stigende gennemsnitsalder, udvidelse af Fællesskabet med lande, der har en anden sikkerhedskultur, og inddragelse af materiale fra nedrustningsprocessen i sikkerhedskontrollen.

Kommissionen har specifikke traktatfæstede forpligtelser i forbindelse med kerneenergi og har altid taget det for givet, af FFC kan levere teknisk støtte, der er på højde med den teknologiske udvikling, og tage nye udfordringer op.

FFC's mål er derfor

- at yde støtte til Kommissionen i forbindelse med dens traktatmæssige forpligtelser

- fortsat at være agtpågivende, således at Fællesskabets hidtidige fremragende niveau inden for sikkerhed og sikkerhedskontrol kan opretholdes

- at forberede sig på nye udfordringer.

FFC's aktiviteter udvælges efter følgende to kriterier:

- Relevans for fællesskabspolitikker. Med god føling med den politiske dagsorden kan FFC's forskning gennemføres på det rette tidspunkt og støtte formuleringen af politikker, hvor det er mest påkrævet.

- Subsidiaritet. Her er der to aspekter. For det første skal forskningen lige inden for et område, hvor Fællesskabet bør deltage, og for det andet skal det være hensigtsmæssigt at deltagelsen sker gennem FFC. Derfor træder FFC kun til, når dets særlige paneuropæiske identitet giver en ekstra nytteværdi. På det nukleare område er FFC's virke begrundet i, at sikkerhed og sikkerhedskontrol har grænseoverskridende karakter, og at dette spørgsmål optager befolkningen.

C. FFC's PROGRAM

Særprogrammet for FFC under femte rammeprogram er udformet med fokus på områder, hvor der er en høj europæisk nytteværdi, eller hvor der er opgaver, som Euratom-traktaten pålægger Kommissionen. Aktiviteterne tager i EU-sammenhæng, og endda international sammenhæng, sigte på optimal brug af FFC's særlige faciliteter og nøglekompetencer, især på områder, hvor FFC har opnået et højt ekspertiseniveau og er det eneste i Europa, der besidder en sådan viden.

Under aktiviteterne om sikkerhed i forbindelse med fission vil FFC's enestående faciliteter blive udnyttet, og der bliver sat fokus på områder, hvor FFC betragtes som Fællesskabets referencecenter, f.eks. aktinider og emner, der optager befolkningen som helhed, såsom alvorlige ulykker og håndtering af affald. Arbejdet med ældning af reaktormaterialer vil blive intensiveret, hvilket afspejler emnets stigende betydning for sikkerhedsmyndighederne og industrien. Behovene hos ansøgerlandene vil få nogen prioritet.

Arbejdet med kontrol af nukleare materialer bliver videreført på samme niveau, således at inspektionspersonalets nuværende og fremtidige behov dækkes. Arbejdet omfatter måle-, analyse- og overvågningsteknikker samt uddannelse af inspektører. Der vil blive gennemført nogle fremadrettede studier, der skal give et forhåndsindtryk af, hvilke følger foreslåede ændringer i brændselskredsløbet kan få for sikkerhedskontrollen, og fastslå, om telemåling kan benyttes til afsløring af ulovlige aktiviteter.

Endelig skal affald fra nukleare aktiviteter forvaltes korrekt, og nogle forældede faciliteter vil blive lukket ned.

Dette program skal ikke betragtes som en endelig detailplan for de næste fire års arbejde, men snarere som en generel skitse, der viser den nuværende opfattelse af den politiske dagsorden og prioritering. Der må forventes ændringer i FFC's program i takt med de videnskabelige og teknologiske fremskridt og ændringer i den politiske dagsorden og kundernes prioritering.

1. NUKLEAR FISSION

1.1. Sikkerhed i forbindelse med nuklear fission

Selv om nuklear fission i dag anses for en fuldt udviklet teknologi, kræver sikkerheden ved nukleare anlæg og forvaltningen af brændselskredsløbet, især affaldsforvaltningen, en fortsat indsats, da det er noget, der er genstand for betydelig bekymring i befolkningen. Også offentlige myndigheder har skærpet opmærksomhed og presser på for nye forbedringer, og industrien er stadig kraftigt interesseret i nye teknologier og yderligere forbedringer. FFC understøtter disse anstrengelser, som er et af FFC's kerneområder. FFC kan desuden tilbyde specielle faciliteter samt traditionel kompetence og videnskabelig ekspertise, samtidig med at indsatsen koncentreres om aktiviteter, hvor FFC's støtte ubestridt giver en ekstra nytteværdi. Der er tale om følgende:

- Ældring af materialer og komponenter: bestemmelse af restlevetid for reaktorer og disses hovedkomponenter, forbedring og kvalificering af teknikker til inspektion under driften via evaluering af konstruktionens integritet samt metodeudvikling og kvalificering af ikke-destruktive undersøgelsesteknikker.

- Sikkerhed i brændselskredsløbet: grundforskning i aktinider er et område, hvor FFC betragtes som et ekspertisecenter, og hvor FFC vil fremskaffe detaljeret viden om disse grundstoffers egenskaber. Dette er af stor betydning for hele brændselskredsløbets sikkerhed og effektivitet (grundlæggende egenskaber ved nyt brændsel og affald, godkendelse før idriftsætning samt industrivirksomhed såsom oparbejdning, behandling, opbevaring og deponering af affald og brugt brændsel); især åbnes der mulighed for detaljerede undersøgelser af de fænomener, der optræder under bestråling af det nukleare brændsel, samt optimering af brændslet i henseende til både sikkerhed og effektivitet (f.eks. kraftigere bestråling og avanceret brændsel). Undersøgelser af partitionering og transmutation vil blive koncentreret om at nedbringe affaldets radiotoksicitet ved at mindske mængden af eller måske helt eliminere aktinider og andre langlivede radioaktive grundstoffer i brændselskredsløbet samt udvikling af egnede teknikker til behandling af sådanne materialer.

- Undersøgelser af bestrålet brændsel med henblik på direkte deponering, især karakterisering af bestrålet brændsel, undersøgelse af dets opførsel på langt sigt under opbevarings- og slutdeponeringsforhold samt bestemmelse af den risiko, der er knyttet til dets radiotoksicitet.

- Undersøgelse af alvorlige ulykker, herunder drift af Faro-anlægget - der er det eneste af sin art i verden - inden for et europæiske netværk og med støtte fra internationale partnere med det formål at undersøge fænomener i og uden for reaktortanken efter en kernenedsmeltning med rigtige materialer og repræsentative konfigurationer. FFC vil i sine store anlæg, især Faro, være vært for forskergrupper fra forskningsorganisationer i medlemsstaterne og til gengæld deltage i europæiske og internationale projekter.

1.2. Nuklear sikkerhedskontrol

Den videnskabelige og tekniske støtte, der er nødvendig for at gennemføre sikkerhedskontrollen i traktatens kapitel VII og forpligtelserne i henhold til ikke-spredningstraktaten, og gennemførelsen af Kommissionens IAEA-støtteprogram indgår i en toleddet proces, der skal

- tage de teknologiske udfordringer op, som store anlæg i brændselskredsløbet indebærer

- tage de nye udfordringer op, der følger af større internationale beslutninger, samt indarbejdelse af nye og mere effektive teknologier.

FFC's upartiskhed er afgørende for, at det kan støtte aktioner til bekæmpelse af ulovlig handel med nukleare materialer og miljøødelæggelse, der involverer radioaktive materialer. FFC's aktiviteter på området er en integrerende del af europæisk samarbejde, illustreret ved ESARDA-nettet (European Safeguards Research and Development Association), og internationalt samarbejde med USA, Rusland, Japan, Brasilien, Argentina og Canada.

FFC's aktiviteter vil være koncentreret om følgende:

- Udvikling og forbedring af måle-, overvågnings- og analyseteknikker med hovedvægten på automatisering: Destruktive og ikke-destruktive prøvnings- og analyseteknikker (herunder udvikling af højtydende analyse til påvisning af spor af radioaktivt materiale i miljøet), forseglings- og indeslutningsteknikker samt kvalitetskontrol. Disse aktiviteter vedrører især store oparbejdningsanlæg og plutoniumkredsløbet, herunder MOX-brændsel, og kommer til at omfatte overvågning af industrielt udstyrs opførsel under virkelige driftsforhold samt undersøgelse af dets overensstemmelse med internationale standarder.

- Udvikling af dedikeret informationsteknologi (behandlingsteknikker til analyse og påvisning af afvigelser mellem erklæringer og kontroller; tredimensionale laserteknikker til overvågning af meget følsomme områder). Evaluering af telemåling som metode til påvisning af ulovlige nukleare aktiviteter: oprettelse af den nødvendige implementeringsinfrastruktur til kontrolformål.

- Evaluering af visse innovative koncepter for kontrol med fissile materialer i reaktorer og brændselskredsløbet. Udarbejdelse af en metode, der er kontrolmæssigt tilfredsstillende.

- Udvikling af analyseteknikker, der er tilpasset til bekæmpelse af ulovlig handel og miljøskader, der involverer radioaktive materialer (f.eks. ulovlig dumpning). Forskning i analyse af specifikke egenskaber ved fissile materialer såsom isotopsammensætning, renhed og kornstørrelse med henblik på at vurdere den tilsigtede brug, fremstillingsdato mv. og udvikling af en database til lagring af disse oplysninger. Udvikling af højfølsom analyse med henblik på at påvise, hvilken rute materialerne har fulgt indtil beslaglæggelsen.

- Oplæring af inspektører og operatører, især i nye teknologier.

2. NEDLUKNING AF FFC's ANLÆG OG AFFALDSFORVALTNING

FFC vil udføre og intensivere arbejde med nedlukning og demontering af egne anlæg, der for længere tid siden har været benyttet til nukleare aktiviteter og nu er forældede. Arbejdet kommer til at omfatte behandling og forvaltning, herunder bortskaffelse, af affald, der produceres i denne forbindelse. Dette er af stor betydning, ikke blot af hensyn til miljøbeskyttelse, men også beskyttelse af arbejdstagerne og på sigt en nedbringelse af driftsomkostningerne, eftersom behovet for overvågning og tilsyn bliver mindre, når nukleare aktiviteter reduceres og koncentreres.

- Opstilling af en langsigtet plan, så en fortsat gennemførelse af disse aktiviteter sikres i fremtiden.

- Opførelse af et anlæg til behandling af flydende affald.

- Påbegyndelse af nedlukning og demontering af forældede faciliteter samt forvaltning af affald, der opstår ved sådanne aktiviteter.

BILAG III

SÆRLIGE BESTEMMELSER FOR SÆRPROGRAMMETS GENNEMFØRELSE

1. Kommissionen udfører efter at have hørt FFC's Styrelsesråd de direkte aktioner på grundlag af de videnskabelige målsætninger og det videnskabelige indhold i bilag II. Aktiviteterne i forbindelse med denne aktion udføres af det fælles forskningscenters (FFC's) relevante institutioner.

2. Når FFC udfører sine aktiviteter, skal det, når det er muligt og hensigtsmæssigt, deltage i eller oprette netværk med offentlige og private laboratorier i medlemsstaterne eller med europæiske forskningsforetagender. Der lægges især vægt på samarbejde med industrien, navnlig de små og mellemstore virksomheder. Forskningsinstitutter i tredjelande kan også samarbejde om projekter, i overensstemmelse med de relevante bestemmelser i artikel 7 og i givet fald deltage i videnskabeligt og teknologisk samarbejde mellem Fællesskabet og de pågældende tredjelande. Der vil blive lagt særlig vægt på samarbejde mellem forskningslaboratorier og forskningsinstitutter i de central- og østeuropæiske lande og i det tidligere Sovjetunionen.

Den viden, der opnås i kraft af projekternes gennemførelse, videreformidles af FFC selv (under hensyn til eventuelle begrænsninger på grund af fortrolighed).

3. Ledsageforanstaltningerne omfatter:

- tilrettelæggelse af besøg af stipendiater, gæsteforskere og udstationerede eksperter på FFC's institutter

- tilrettelæggelse af udstationering af FFC-personale på nationale laboratorier, industrilaboratorier og universiteter

- systematisk udveksling af oplysninger, bl.a. ved tilrettelæggelse af videnskabelige seminarer, workshopper og kollokvier og ved udgivelse af videnskabelige publikationer

- specialuddannelse med vægt på tværfaglighed

- uafhængig videnskabelig og strategisk vurdering af projekternes og programmernes resultat.